DA waarsku teen wysiging aan GrondwetAdv. Glynnis Breytenbach. (Foto: Jacques Naude/ANA) Die DA sê hy het aan speaker Thandi Modise geskryf om die parlement te waarsku dat die voorgestelde wysigings aan die Grondwet, om verder voorsiening te maak vir onteiening, die ekonomie onvermydelik gaan laat ineenstort. “Die DA is ondubbelsinnig in sy steun vir ŉ wettige en konstitusionele proses wat grondhervorming betref. Die Grondwet is nie ŉ struikelblok vir grondhervorming nie. Die struikelblokke vir grondhervorming was, en is steeds korrupsie, beperkte begrotings en ŉ gebrek aan politieke wil. ŉ Wysiging aan die Grondwet is niks meer nie as ŉ poging van die ANC om sy mislukkings met die herverdeling van grond en hervorming te probeer wegsteek,” het adv. Glynnis Breytenbach, die DA se woordvoerder vir justisie, gesê. Dié waarskuwing kom nadat die presidensiële adviespaneel se grondverslag onlangs aan die publiek bekendgemaak is. Die DA sê die adviespaneel se waarskuwing, dat die voorgestelde wysigings aan art. 25 van die Grondwet in wese ongrondwetlik is en die waardes van die Grondwet gaan ondermyn, moet deur die parlementêre ad hoc-komitee oor grond bespreek word. Die paneel het onder meer bevind dat dit ongrondwetlik en onnodig sou wees om die Grondwet te wysig om vir grondhervorming voorsiening te maak, omdat die staat reeds by magte is om grond vir hervorming te onteien – mits dit gedoen word op die grondslag van regverdige en billike vergoeding. Die paneel sê voorts as die bedoeling is om grond sónder vergoeding te onteien, dit art. 1 van die Grondwet sou ondermyn en die onderliggende waardes van die Grondwet nietig gaan verklaar. “Die DA glo die howe moet meer geleentheid kry om te bepaal wat regverdige en billike vergoeding is. Dit sal verseker dat die omvangryke korrupsie wat al 25 jaar lank kenmerkend van die grondhervormingsproses is, uitgeroei word,” het Breytenbach gesê. Die DA het gevra dat die komitee die kwessie as ŉ saak van dringendheid bespreek.